Dunavecse Város Önkormányzata Pénzügyi, Ügyrendi, Humán és Városgazdálkodási Bizottsága

187-7/2025.

JEGYZŐKÖNYV

Készült a bizottság 2025. szeptember 23-án /14,00-14,59 / megtartott üléséről



Az ülés helye: Városháza ülésterme

Jelen vannak:
Molnár Gyula képviselő, a bizottság elnöke, Sándor Zsombor képviselő, a bizottság elnökhelyettese, Aranyi János Gábor képviselő, a bizottság elnökhelyettese, Dallos Erika képviselő, a bizottság tagja, Mohácsi-Dér Gabriella képviselő, a bizottság tagja és Tóth József a bizottság nem képviselő tagja (6 fő)

Tanácskozási joggal jelen vannak:
Vörös Sándor polgármester, Kochné Vadászi Borbála alpolgármester, Nagy Erzsébet jegyző, Ginál Róbert gazdálkodási csoportvezető, Gugyella Mariann óvodaigazgató, Pelsőcziné Vén Rózsa óvodaigazgató helyettes (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum Liptai-Kölesdi Ágnes bölcsődevezető (dr. Kolozs Gergely „Tipegő” Bölcsőde)


Jegyzőkönyvvezető: Marticsné Molnár Szilvia


Molnár Gyula képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Aranyi János Gábor fogja aláírni. Javasolta, hogy a 2025. szeptember 23-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal és a kiegészítéssel?

A bizottság tagjai 6 igen szavazattal, ellenszavazat nélkül az alábbi határozatot hozták:

114/2025. (IX. 24.) P. Ü. H. V. Biz. normatív határozata
Napirend elfogadása
(2025. szeptember 24.)
										H a t á r o z a t


I. 2 .)  Javaslat az önkormányzat 2025. évi költségvetésének a módosítása
II. 3.)   Beszámoló az önkormányzat 2025. 1-7 havi gazdálkodásának alakulásáról
          III.       4.)   Javaslat Százszorszép Óvoda téli zárvatartására
         IV.        5.)   Bursa Hungarica ösztöndíjpályázaton való részvétel megtárgyalása
          V.         6.)   Százszorszép Óvoda alapdokumentumainak módosítása
                               (SZMSZ, Házirend, Pedagógiai Program, Munkaterv)
         VI.        7.)    Sortűz emléktábla kihelyezése
         VII.       8.)    Döntés közösségi célú fejlesztések támogatása című pályázat
                               benyújtására (KAP-RD57-093-1-25), Felelős állattartás elősegítése 
                               pályázat benyújtása
         VIII.       9.)   Szolgalmi jog bejegyzéséhez hozzájáruló nyilatkozat elfogadása
         IX.        10.)   Gördülő Fejlesztési terv véleményezésének kérése
         X.         11.)   Közművagyon átvétele
         XI.        12.)  HÉSZ különkezelésére vonatkozó kérelem
         XII.       13.)  Testvértelepülési kapcsolatok bővítésének megvitatása


A napirendi pontok elfogadása után megkezdődött azok egyenkénti tárgyalása.


I. Napirend:
     2 .)  Javaslat az önkormányzat 2025. évi költségvetésének a módosítása
                    Előterjesztő: Vörös Sándor polgármester
                    Előterjesztésért felelős: Ginál Róbert gazdálkodási csoportvezető
                    Témafelelős: Molnár Gyula képviselő


Molnár Gyula képviselő, a bizottság elnöke
A 2025. évi költségvetés 1. módosítása tartalmazza: a január – július havi időszak önkormányzati és intézményi működése során bedolgozott kiadási és bevételi előirányzat módosításokat az előterjesztéshez csatolt rendeletmódosítás és analitika szerint. A módosítás túlnyomórészt a belső rendezéseket, valamint az évközi többletbevételek és a hozzá kapcsolódó kiadási tételek módosítását tartalmazza.

Megkérdezem a bizottság tagjaitól, hogy ki ért egyet a 2025. évi költségvetési rendelet 1. számú módosításával?

A bizottság tagjai 6 igen szavazattal, ellenszavazat nélkül az alábbi határozatot hozták:

115/2025. (IX. 23.) P. Ü. H. V. Biz. hat,
Javaslat az önkormányzat 2025. évi 
költségvetésének a módosítására									             								H a t á r o z a t


1./ A Pénzügyi, Ügyrendi, Humán és Városgazdálkodási Bizottság megtárgyalta az önkormányzat 2025. évi költségvetésének 1. számú módosítását és azt elfogadásra javasolja.

2./ Ezen határozatról értesül:
- Molnár Gyula képviselő a képviselő, a bizottság elnöke
  



II. Napirend:
3.)  Beszámoló az önkormányzat 2025. 1-7 havi gazdálkodásának alakulásáról
                           Előterjesztő: Vörös Sándor polgármester
                           Előterjesztésért felelős: Ginál Róbert gazdálkodási csoportvezető
                           Témafelelős: Molnár Gyula képviselő


Molnár Gyula képviselő, a bizottság elnöke
Úgy látom, hogy az időarányos teljesítés jó, úgy néz ki, hogy az év hátralévő részében is a költségvetésen belül tudunk maradni Megkérdezem a bizottság tagjaitól, hogy van-e valakinek kérdése a napirenddel kapcsolatban?

A bizottság tagjai részéről több kérdés, vélemény nem volt a napirenddel kapcsolatban.

Megkérdezem a bizottság tagjaitól, hogy ki ért egyet az önkormányzat 2025. 1-7 havi gazdálkodásának alakulásáról?

A bizottság tagjai 6 igen szavazattal, ellenszavazat nélkül az alábbi határozatot hozták:

116/2025. (IX. 23.) P.Ü.H.V. Biz.hat.
Beszámoló az önkormányzat 2025. 1-7 havi gazdálkodásának
alakulásáról																					H a t á r o z a t


1./ A Pénzügyi, Ügyrendi, Humán és Városgazdálkodási Bizottság megtárgyalta az önkormányzat 2025. év 1-7 hónap gazdálkodásáról szóló beszámolót és azt elfogadásra javasolja a képviselő-testület számára.

2./ Ezen határozatról értesül:
- Molnár Gyula képviselő, a bizottság elnöke


III. Napirend:
4.)   Javaslat Százszorszép Óvoda téli zárvatartására
       Előterjesztő: Vörös Sándor polgármester
       Előterjesztésért felelős: Gugyella Mariann óvodaigazgató
                         Témafelelős: Sándor Zsombor képviselő



Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
A tavalyi időszakhoz hasonlóan, az iskola téli szünetéhez igazodva kérte az óvodavezető az óvoda zárvatartását takarékossági és szabadságolási célokból.  A téli szünet 2025. december 22-től 2026. január 4-ig terjedne. Az iskolai szünet ideje alatt 2025. december 22-23-i, valamint december 29-31 napokra ügyeletet tartanak.  Az első nyitvatartási nap 2026. január 5.-e. A magam részéről támogatom a kérést. 

Megkérdezem a bizottság tagjaitól, hogy ki ért egyet az óvoda téli zárvatartásával, a határozati javaslat elfogadásával?

A képviselő-testület tagjai 6 igen szavazattal, ellenszavazat nélkül az alábbi határozatot hozták:

117/2025. (IX. 23.) P.Ü.H.V. Biz.hat.
Százszorszép Óvoda téli zárva tartása
									          												     H a t á r o z a t								                
					
1./ Dunavecse Város Önkormányzata Képviselő-testülete hozzájárul a Százszorszép Óvoda 2025. december 22. – 2025. december 31. időszak közötti zárva tartásához.

2./ A képviselő-testület felkéri 
- a Jegyzőt, hogy az óvoda vezetőjét a döntésről tájékoztassa,
- Az óvoda vezetőjét, hogy a téli zárva tartásról a szülőket értesítse.
Határidő: 2025. december 10.
Felelős: Nagy Erzsébet jegyző

3./ Ezen határozatról értesül:
- Gugyella Mariann óvodaigazgató
- Nagy Erzsébet jegyző
- dr. Tarnai Kitti hatósági csoportvezető


Aranyi János Gábor képviselő, a bizottság elnökhelyettese
Sokszor az a probléma, hogy jelentkeznek többen az ügyeleti időszakra csak éppen nem jönnek óvodába és nem is jeleznek, vagy éppen csak fél napot vannak. Viszont a napra több dolgozó is beszervezésre kerül. Kérném, ha nem jön orvosi igazolással igazolja a hiányzását. 

Vörös Sándor polgármester
Az elmúlt időszakban a Minisztérium Oktatási Államtitkárságáról nyomatékos levelet kaptunk, hogy az óvodában – hacsak nem nemzeti ünnep – kötelező gyereket fogadni létszámtól függetlenül. 

Tóth József a bizottság tagja
A Gábornak igaza van, valami megoldást kell keresni azokra, akik jelentkeznek, de mégsem jönnek. 

Aranyi János Gábor képviselő, a bizottság elnökhelyettese
Lehetne meghatározni egy időpontot az ügyeletnél.

Vörös Sándor polgármester úr
A házirendbe bele kell tenni, hogy a téli szünetben ügyeleti napokon hánytól hányig van a gyermekfelügyelet.

Tóth József a bizottság tagja
Ezt a felelősségvállalás miatt lenne muszáj megtenni.  


IV. Napirend:
5.)   Bursa Hungarica ösztöndíjpályázaton való részvétel megtárgyalása
                         Előterjesztő: Vörös Sándor polgármester
                         Előterjesztésért felelős: Marticsné Molnár Szilvia
                         Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a témafelelőst a napirend ismertetésére.

Sándor Zsombor képviselő, a bizottság elnökhelyettese
Hasonlóan az előző évekhez, ismét lehetőség van csatlakozni a Bursa Hungarica ösztöndíjpályázaton való részvételhez. Az előterjesztés tartalmazza a határozati javaslatot is. Javaslom, hogy csatlakozzunk az ösztöndíjpályázathoz. 

Tóth József a bizottság tagja
Sokan azért nem adják be a pályázatot, mert nem szeretnék a jövedelmi helyzetüket nyilvánosságra hozni. 

Molnár Gyula képviselő, a bizottság elnöke
Megkérdezem a képviselő-testület tagjaitól, hogy ki ért egyet a határozati javaslattal?

A bizottság tagjai 6 igen szavazattal, ellenszavazat nélkül az alábbi határozatot hozták:

118/2025. (IX. 23.) P.Ü.H.V. Biz.hat.
Bursa Hungarica ösztöndíj pályázaton való részvétel
	
									H a t á r o z a t																
1./ A képviselő-testület úgy dönt, hogy csatlakozik a Bursa Hungarica Felsőoktatási Önkormányzati Ösztöndíjpályázat 2026. évi fordulójához, és elfogadja a Bursa Hungarica Felsőoktatási Önkormányzati rendszer Általános Szerződési Feltételeit. 

2./ A képviselő-testület felhatalmazza a Polgármestert, hogy a határozat 1. számú mellékletét képező Csatlakozási Nyilatkozatot az Önkormányzat nevében aláírja.

3./ A képviselő-testület a Polgármester útján utasítja a titkársági igazgatási ügyintézőt, hogy a határidők figyelembevételével a nyilatkozatot juttassa el a Nemzeti Kulturális Támogatáskezelő részére. 

Felelős: igazgatási ügyintéző
Határidő: 2025. szeptember 29.

4./ A képviselő-testület a Polgármester útján utasítja a gazdálkodási csoportot, hogy a 2026. évi önkormányzati költségvetés tervezésekor 1.500 eFt. keretösszeget tervezzen be a Bursa Hungarica Önkormányzati Ösztöndíjpályázat 2026. évi fordulójának lebonyolításához, mely összeg fedezetet nyújt a 2026-2027. évi ösztöndíjak áthúzódó kötelezettségvállalásaira.

Felelős: Ginál Róbert gazdálkodási csoportvezető
Határidő: 2026. évi költségvetés tervezése

5./ A képviselő-testület a Polgármester útján utasítja a titkársági igazgatási ügyintézőt, hogy a megadott határidők figyelembevételével gondoskodjon az A és B típusú pályázat kiírásáról.

Felelős: igazgatási ügyintéző
Határidő: 2025. október 3.


V. Napirend:
6.) Százszorszép Óvoda alapdokumentumainak módosítása
     (SZMSZ, Házirend, Pedagógiai Program, Munkaterv)
                          Előterjesztő: Vörös Sándor polgármester 
                          Előterjesztésért felelős: Gugyella Mariann óvodaigazgató
                          Témafelelős: Sándor Zsombor képviselő


Molnár Gyula képviselő, a bizottság elnöke
A napirend témafelelőse Sándor Zsombor, ezért felkérem, hogy ismertesse a napirendet. 

Sándor Zsombor, a bizottság elnökhelyettese
Négy dokumentum került beterjesztésre a Százszorszép Óvoda vezetőjének részéről: az SZMSZ, a házirend a Pedagógiai Program és a Munkaterv. Először a szervezeti és működési szabályzat módosítását beszéljük át, az előterjesztésben az óvodaigazgató leírta, hogy mely oldalak kerültek módosításra. Úgy gondolom, hogy mind a törvényi, mind a személyi változásoknak tökéletesen megfelel. Javaslom a szabályzat elfogadását.

Vörös Sándor polgármester 
A szabályzatban úgy van fogalmazva, hogy az igazgató távolléte esetén a helyettese helyettesítést, az azonnali döntéseket igénylő kérdéskörökbe, illetve amik ráérnek döntések, azzal megvárják az igazgatót. Nekem azzal van a problémám, hogy mi van abban az estben, ha sem az igazgató, sem a helyettese nem elérhető, akadályoztatva van, akkor ki hoz döntést? Ezért úgy kellene módosítani, ha mindketten akadályoztatva vannak, akkor a munkacsoport vezető lássa el a feladatot. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Százszorszép Óvoda SZMSZ-nek módosításával oly módon, amennyiben az óvodaigazgató és helyettese akadályoztatva van, azonnali döntést igénylő kérdésekben a munkacsoport vezető járjon el?

A bizottság tagjai 6 igen szavazattal, ellenszavazat nélkül szavaztak.

Sándor Zsombor, a bizottság elnökhelyettese
A házirend módosítását is az óvodaigazgató levezette az előterjesztésében. Nem olvasnám fel,  mindenki áttanulmányozhatta a módosításokat. Továbbá javaslatként elhangzott, hogy a téli szünet ügyelete alatt 7-16 óra között biztosít az óvoda ügyeletet. Javaslom a házirend módosításának elfogadását.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Százszorszép Óvoda házirendjének módosításával oly módon, hogy kerüljön bele: Téli zárvatartás ideje alatt 7-16 óra között biztosítja az intézmény a gyermekfelügyeletet?

A bizottság tagjai 6 igen szavazattal, ellenszavazat nélkül szavaztak.

Sándor Zsombor, a bizottság elnökhelyettese
Az óvoda pedagógiai Programja 121 oldalas, mely szintén módosításra kerül. Az óvodavezető szépen levezette – több oldalon keresztül – a változtatásokat, melyet javaslok elfogadásra.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Százszorszép Óvoda Pedagógiai Programjának módosításával?

A bizottság tagjai 6 igen szavazattal, ellenszavazat nélkül szavaztak.

Vörös Sándor polgármester úr
A munkatervbe szerepel a ballagási ünnepség időpontja, amely június elején lenne. Mivel egy héttel hosszabb a tanév, javaslom, hogy a ballagási ünnepség is később kerüljön megrendezésre. 

Sándor Zsombor, a bizottság elnökhelyettese
A munkaterv minden tekintetében tartalmaz mindazt, amit tartalmaznia kell. Munkacsoportok is bőségesen vannak, amik különböző foglalkozásokat tartanak. A ballagási időpontot áthelyezését azért nem tartom szükségesnek, mert már a szülői értekezleteken kihirdetésre került a dátum. És az nem azt jelenti, hogy nem járhat tovább óvodába a gyermek. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Százszorszép Óvoda Munkatervének elfogadásával?

A bizottság tagjai 6 igen szavazattal, ellenszavazat nélkül szavaztak.

A szavazásokat összesítve a bizottság a következő határozatot hozta:

119/2025. (IX. 23.) P.Ü.H.V. Biz.hat.
Százszorszép Óvoda alapdokumentumainak módosítása
(SZMSZ, Házirend, Pedagógiai Program, Munkaterv)
										H a t á r o z a t

1./ A Pénzügyi, Ügyrendi, Humán és Városgazdálkodási Bizottság úgy határoz, hogy az alábbiak szerint javasolja elfogadni a Százszorszép Óvoda alapdokumentumait:
- Százszorszép Óvoda Szervezeti és Működési Szabályzatának módosítását javasolja azzal a kiegészítéssel elfogadni, hogy amennyiben az óvodaigazgató és helyettese akadályoztatva van, azonnali döntést igénylő kérdésekben a munkacsoport vezető járjon el.
- Százszorszép Óvoda házirendjét, az előterjesztésben szereplő módosításokkal és az alábbi kiegészítéssel javasolja elfogadni: Téli zárvatartás ideje alatt 7-16 óra között biztosítja az intézmény a gyermekfelügyeletet. 


-Százszorszép Óvoda Pedagógia Programját, az előterjesztésben szereplő módosításokkal javasolja elfogadni.
- Az óvoda Munkatervét az előterjesztést szerint javasolja elfogadni. 

2./ Ezen határozatról értesül:
- Sándor Zsombor képviselő, a bizottság elnökhelyettese


VI. Napirend:
7.)   Sortűz emléktábla kihelyezése
                           Előterjesztő: Vörös Sándor polgármester
                           Előterjesztésért felelős: Vörös Sándor
                           Tárgyalja: P.Ü.H.V. Bizottság
                           Témafelelős: Aranyi János Gábor képviselő



Molnár Gyula képviselő, a bizottság elnöke
Felkérem a témafelelőst a napirend ismertetésére.

Aranyi János Gábor képviselő, a bizottság elnöke
[bookmark: _GoBack]A Pásztortűz Egyesület elnöke kereste meg a Polgármester urat azzal, hogy sortűz emléktáblát szeretnének kihelyezni a Petőfi szobornál történt dunavecsei sortűz emlékére. Javaslom, hogy járuljunk hozzá az emléktábla kihelyezéséhez.

Kochné Vadászi Borbála alpolgármester asszony
Az emléktábla szövegezéséből ki kellene törölni az „a” betűt, mert így nyelvtanilag helytelen.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a sortűz emléktábla kihelyezésével oly módon, hogy a szövegezéséből kerüljön ki az „a” betű?

A bizottság tagjai 6 igen szavazattal, ellenszavazat nélkül az alábbi határozatot hozták:

120/2025. (IX. 23.) P.Ü.H.V. Biz.hat.
Sortűz emléktábla kihelyezése



1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasolja hogy a régi Petőfi szobornál történt dunavecsei sortűz emlékére sortűz emléktábla kihelyezését. A bizottság javasolja, hogy az emléktáblára kerülő szövegből a „dunavecsei” szó előtti „a” betű törlésre kerüljön.

2./ Ezen határozatról értesül:
- Molnár Gyula képviselő, a bizottság elnöke


VII. Napirend:
8.) Döntés közösségi célú fejlesztések támogatása című pályázat
benyújtására (KAP-RD57-093-1-25), valamint Felelős Állattartás
                          elősegítése pályázat benyújtása
                          Előterjesztő: Vörös Sándor polgármester
Előterjesztésért felelős: Vörös Sándor polgármester
                          Témafelelős: Molnár Gyula képviselő


Molnár Gyula képviselő, a bizottság elnöke
Felkérem Polgármester urat a napirend ismertetésére.

Vörös Sándor polgármester úr
Megjelent kettő új pályázati lehetőség. Az egyik az ÖTI telep napelemmel történő ellátására irányul. Erről a pályázati lehetőségről már beszéltünk korábban, a pályázatot október 7-ig kell benyújtani. Elvileg a szükséges műszaki dokumentumok elkészültek, arra kérnénk felhatalmazást, hogy a még szükséges dokumentumokat szerezzük be. A pályázat sajátossága, hogy az árajánlatok bekérését igazolni kell és a beadás előtt kell azokat beszerezni. Ez azért kellemetlen, mert lehet, hogy másfél év múlva fognak döntést hozni az eredményről, viszont a napelem ára mehet feljebb és lejjebb is. A másik pályázat a Felelős Állattartás elősegítése című pályázat, ahol macska és kutya ivartalanítására lehet pályázni. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet az ÖTI napelemes rendszer kiépítése pályázat benyújtásával?

A képviselő-testület tagjai 6 igen szavazattal, ellenszavazat nélkül az alábbi határozatot hozták:

121/2025. (IX. 23.) P.Ü.H.V. Biz.hat.
Döntés pályázaton való indulásról
(ÖTI napelemes rendszer kiépítése)																		H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz hogy a KAP-RD57-093-1-25. „Közösségi célú fejlesztések támogatása” című pályázaton való indulást javasolja az ÖTI telepen (Dunavecse, Báthori u. 6. hrsz: 604) napelemes rendszer kiépítésére 9.318.618 Ft összegű támogatási igénnyel. 

2./ A bizottság javasolja megbízni Vörös Sándor polgármestert a pályázathoz szükséges árajánlatok bekérésére.  

3./ A bizottság javasolja felkérni Vörös Sándor polgármester urat, hogy a pályázatot az árajánlat alapján nyújtsa be, a pályázathoz szükséges 490.454 Ft önerő a Képviselő-testület biztosítja.

4./ Ezen határozatról értesül:
- Molnár Gyula képviselő, a bizottság elnöke


Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a Felelős Állattartás elősegítése pályázat benyújtásával?

A képviselő-testület tagjai 6 igen szavazattal, ellenszavazat nélkül az alábbi határozatot hozták:


122/2025. (IX. 23.) P.Ü.H.V. Biz.hat.
Döntés pályázaton való indulásról
/Felelős állttartás elősegítése/
									H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz hogy az MFP-FAE/2025.  „Felelős állattartás elősegítése” című pályázaton való indulást javasolja, elősegítve a településes lakóinak tulajdonában lévő ebek, macskák praxisengedéllyel rendelkező állategészségügyi szolgálatónál állatorvosi tevékenységet végző, FELIR azonosítóval rendelkező állatorvos által végzett ivartalanításra, az állatok veszettség elleni védőoltására, valamint transzponderrel törtnő megjelölésére maximum 1.500.000 Ft összegben. 

2./ A bizottság javasolja a pályázat benyújtását.  

3./ Ezen határozatról értesül:
- Molnár Gyula képviselő, a bizottság elnöke


VIII. Napirend:
 9.)  Szolgalmi jog bejegyzéséhez hozzájáruló nyilatkozat elfogadása
                          Előterjesztő: Vörös Sándor polgármester
                          Előterjesztésért felelős: Vörös Sándor polgármester
                          Témafelelős: Aranyi János Gábor képviselő



Molnár Gyula képviselő, a bizottság elnöke
Felkérem a témafelelőst a napirend ismertetésére.

Aranyi János Gábor képviselő, a bizottság elnöke
Az MZ Precast Gyártó és Építő Kft. kérelemmel fordult az Önkormányzathoz, mely szerint a betonelemgyár beruházásához szükséges ívóvíz és szennyvíz vezetékek elhelyezésének biztosítására megállapodást kötött Kiss Antal és Fenyves Tibor dunavecsei lakosokkal, hogy a tulajdonukat képező Dunavecse külterület 0242/41 helyrajzi szám alatt található, jelenleg még szántó művelési ágú ingatlanon szolgalmi jogokat alapít, melyhez a tulajdonosok hozzájárultak. Tekintettel arra, hogy a megépítésre kerülő vezetékeket a Társaság a víziközmű-szolgáltatásról szóló törvény rendelkezéseinek megfelelően, térítésmentesen, anyagi ellenszolgáltatás nélkül az önkormányzat kizárólagos tulajdonába kívánja adni, célszerű, hogy a szolgalmi jogok jogosultja már most az Önkormányzat legyen.  a beadványban leírt nyilatkozat kiadását kéri, amelyben az Önkormányzat hozzájárul a szolgalmi jogok bejegyzéséhez. Az eljáró hatóság szükségesnek tartja, hogy az eljárásban csatoljuk az önkormányzat ügyvédje ellenjegyzéssel ellátott nyilatkozatát. Javaslom a nyilatkozat aláírását.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

123/2025. (IX. 23.) P.Ü.H.V. Biz.hat.
Szolgalmi jog bejegyzéséhez hozzájáruló nyilatkozat elfogadása

									H a t á r o z a t

1./ A Pénzügyi, Ügyrendi, Humán és Városgazdálkodási Bizottság úgy határoz, hogy az MZ Precast Gyártó és Építő Kft. részére, a szolgalmi jog bejegyzéséhez hozzájáruló nyilatkozat aláírását javasolja a képviselő-testület számára elfogadni.

2./ Ezen határozatról értesül:
- Molnár Gyula képviselő, a bizottság elnöke


IX, Napirend:
10.)   Gördülő Fejlesztési terv véleményezésének kérése
 Előterjesztő: Vörös Sándor polgármester
 Előterjesztésért felelős: Vörös Sándor polgármester
              Tárgyalja: P.Ü.H.V. Bizottság
              Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a témafelelőst a napirend ismertetésére.

Aranyi János Gábor képviselő, a bizottság elnöke
A társaság elkészítette a közműves ívóvízellátás és a közműves szennyvízelvezetés és tisztítás 2026-2035. időszakra vonatkozó gördülő fejlesztési tervét. A víziközmű-szolgáltatásról szóló törvény szerint a Bácsvíz Zrt. nyújtja be engedélyezésre a gördülő fejlesztési terveket a Magyar Energetikai és Közmű-szabályozási Hivatal részére. Továbbá érkezett egy kiegészítés a  napelemes erőmű, energiatároló és villamosenergia tároló létesítésére. Javaslom a terv elfogadását.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a közműves ívóvízellátás és a közműves szennyvízelvezetés és tisztítás 2026-2035. időszakra vonatkozó gördülő fejlesztési tervének elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

124/2025. (IX. 23.) P.Ü.H.V. Biz.hat.
Gördülő Fejlesztési terv véleményezésének kérése
									H a t á r o z a t

1./ A Pénzügyi, Ügyrendi, Humán és Városgazdálkodási Bizottság úgy határoz, hogy a közműves ívóvízellátás és a közműves szennyvízelvezetés és tisztítás 2026-2035. időszakra vonatkozó gördülő fejlesztési tervét javasolja kiegészítve a „Napelemes erőmű és energiatároló létesítése” sorral - Tass-Kunszentmiklós-Szalkszentmárton-Dunavecse-Apostag közműves ivóvízellátás és „Villamosenergia tároló létesítése” sorral – javasolja elfogadni a képviselő-testület számára elfogadni.

2./ Ezen határozatról értesül:
- Aranyi János Gábor képviselő, a bizottság elnökhelyettese


X. Napirend:
      11.)   Közművagyon átvétele
                 Előterjesztő: Vörös Sándor polgármester
                 Előterjesztésért felelős: Vörös Sándor polgármester
                 Tárgyalja: P.Ü.H.V. Bizottság
                 Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a témafelelőst a napirend ismertetésére.

Aranyi János Gábor képviselő, a bizottság elnöke
A Kiss Virágkertészeti Kft. kérelemmel fordult az Önkormányzathoz, mely szerint szándéknyilatkozat és vagyonátadási előszerződés megkötése szükséges a települési közmű hálózathoz való csatlakozáshoz ivóvíz és szennyvízcsatorna tekintetében. Tapasztalatom szerint sok problémát szokott okozni, hogy a bekötést olyanok végzik, akik nem értenek hozzá. Erre a lakosság figyelmét is fel kellene hívni. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a közművagyon átvételével?

A bizottság tagjai 6 igen szavazattal, ellenszavazat nélkül az alábbi határozatot hozták:

125/2025. (IX. 23.) P.Ü.H.V. Biz.hat.
Közművagyon átvétele

										H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasolja a hozzájárulás adását a Kiss Virág Kertészet Kft. települési közműhálózathoz való csatlakozás ívóvíz (6 méter) és szennyvízcsatorna (12 méter) tekintetében.

2./ Az önkormányzat e célból vagyonátadási előszerződést vagy szándéknyilatkozat megkötését javasolja az engedélyezési terv birtokában. 

3./ Ezen határozatról értesül:
- Aranyi János Gábor képviselő


  XI. Napirend:
12.)    HÉSZ különkezelésére vonatkozó kérelem
 Előterjesztő: Vörös Sándor polgármester
 Előterjesztésért felelős: Vörös Sándor polgármester
              Tárgyalja: P.Ü.H.V. Bizottság
              Témafelelős: Molnár Gyula képviselő


Molnár Gyula képviselő, a bizottság elnöke
Dunavecse külterület 0242/53 hrsz-on, a volt barackos területén épül az új gyártóüzem. A tervek és az építési engedély szerinti terület megközelítését a 0240/7 hrsz-ú lakatosüzem területén keresztül tervezik. A bejárat kialakításához szükséges területrészt az ingatlan tulajdonosától megvásárolták, a telek megosztását a megvásárolt rész mentén megindították. Az állami főépítész előzetes nyilatkozata szerint a jelenleg hatályos HÉSZ szabályok alapján telekalakítás nem végezhető el. Az ingatlanuk mellett fekszik az önkormányzati tulajdonú 0242/34 hrsz-ú dűlőút. A dűlőút a 0242/53 hrsz-ra történő telekösszevonás előtti állapotban szolgálta az ingatlanok megközelítését. A 0242/53 hrsz-ú ingatlanuk több közterületről így a 0242/34 hrsz-ú út további fenntartása feleslegessé vált, azt szeretnék megvásárolni. Az építési engedély előírásain alapuló kéréseink szerint telekalakítási eljárások a HÉSZ módosításával lehetségesek, ezért kérik a fenti tartalmú módosítás egyeztetését és elfogadását külön eljárás keretében. Készek háromoldalú szerződés megkötésére, melyben vállalják a felmerülő költségek teljes körű finanszírozását. 

Aranyi János Gábor képviselő, a bizottság elnökhelyettese
Szeretném kérni, hogy az októberi ülésen kérjük meg a tervező csapatot, hogy számoljanak be a települési terv készültségéről.

Vörös Sándor polgármester úr
Az októberi testületi ülésre meghívjuk őket.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a HÉSZ módosításával az előterjesztés alapján?

 A bizottság tagjai 6 igen szavazattal, ellenszavazat nélkül az alábbi határozatot hozták:

126/2025. (IX. 23.) P.Ü.H.V. Biz.hat.
HÉSZ különkezelésére vonatkozó kérelem
									H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasolja 
az MZ Precast Kft. kérelmét jóváhagyni. A Dunavecse külterület 0242/53, 0240/7, 0242/34 és 0242/54 hrsz-ú ingatlanok vonatkozásában (volt barackos) a HÉSZ külön eljárás keretében történő módosítását javasolja.

2./ Ezen határozatról értesül:
- Molnár Gyula képviselő, a bizottság elnöke


II. Napirend:
13.) Testvértelepülési kapcsolatok bővítésének megvitatása
  Előterjesztő: Sándor Zsombor képviselő
  Tárgyalja: P.Ü.H.V. Bizottság
            Témafelelős: Molnár Gyula képviselő


Molnár Gyula képviselő, a bizottság elnöke
Felkérem Sándor Zsombort a napirend ismertetésére. 

Sándor Zsombor képviselő, a bizottság elnökhelyettese
Az előző Gróf Teleki napon találkozhattunk a maradéki önkormányzat képviselőivel. Kérdezik, hogy lesz-e folytatás? Lépünk ebben a dologban vagy nem? Szeretnének létrehozni a magyar-szerb barátság tiszteletére egy parkot Maradék településen. A magyar állam támogatásából épült oda egy óvoda. A település húsz százaléka magyar, a megmaradásuk érdekében sem lenne rossz dolog, ha látnák, hogy van értelme magyarul tanulni, magyar iskolába járni, magyar óvodába íratni a gyermeket. Ez az elsődleges cél, hogy a magyar közösséget erősítsük. Az ottani önkormányzat szerb képviselői is maximálisan kiállnak és szívesen vennék fel a kapcsolatot velünk. A település egy dinamikusan fejlődő térségben van. Rajtunk múlik a döntés, hogy szeretnénk-e, illetve szívesen veszünk-e részt egy ilyen kapcsolat építésben. Úgy látom, hogy erősödik a homoródszentmártoni kapcsolatunk, az idén már több alkalommal is voltak Dunavecsén. Úgy gondolom, hogy ennek a kapcsolatnak a kárára ez nem fog történni. Úgy érzem, hogy ez egy újabb nyitási lehetőség és nincs messze Nándorfehérvártól. 

Vörös Sándor polgármester 
Kérdésem, hogy a református közösség fog-e maradékival együttműködést kezdeményezni? A homoródszentmártoni kapcsolat szerintem három lábon áll és azért élte túl az éveket. Az egyik lába az egyházi kapcsolódás, a másik az önkormányzati és a harmadik a személyes kapcsolatok.

Sándor Zsombor képviselő, a bizottság elnökhelyettese
Válaszolok a kérdésre, a maradéki gyülekezettől a dunavecsei gyülekezetnek már van kapcsolata és nem véletlenül mentük ki gyerekekkel a Maradék Ősz nevű programra. A másik kapcsolódási pont, hogy az egyházkerület püspökének a fiával rokoni kapcsolatban vagyunk. Személyes kapcsolódás pedig az, hogy mikor jöttek, akkor köszöntötték és szeretnének erősebb kapcsolatot létrehozni az ottani Petőfi Baráti Körrel, ez is a megmaradásukat szolgálja. 

Aranyi János Gábor képviselő, a bizottság elnökhelyettese
Kérdésem, hogy mit tud hozzátenni Dunavecse Város Önkormányzata?

Sándor Zsombor képviselő, a bizottság elnökhelyettese
Azt, hogy egy magyarországi település elmondhatja, hogy van testvértelepülése és évente pár alkalommal össze tudunk jönni és tudunk egymással találkozni. Ez már ott óriási segítség és támogatás, olyan szempontból is, hogy ha létrejön a magyar-szerb barátság fal, akkor az olyan szimbólum azon a településen, hogy az ott élők életét segíti.

Vörös Sándor polgármester 
Javasolni szeretném, hogy egy hétköznap menjünk ki a településre páran a testületből egy kötetlen beszélgetésre. 

Sándor Zsombor képviselő, a bizottság elnökhelyettese
Rendben.

Tóth József a bizottság tagja
Ebbe a testvértelepülési kapcsolatban, inkább kulturális kapcsolódási lehetőséget látok, mivel magyar lakta település. Én támogatom a kérést, vegyük fel velük a kapcsolatot. 


Vörös Sándor polgármester 
Megbeszélünk egy időpontot ami mindenkinek jó és kiutazunk. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet az elhangzottakkal?

A bizottság tagjai egyhangúan, határozathozatal nélkül egyetértett az elhangzottakkal.



Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1449-kor bezárta.


Kmft.

